असली राम समझ रही थी; बीमार बच्चे को ठीक करने की मिन्नत करने लगी
Adipurush Movie Controversy - Ramanand Sagar Ramayana Ram Shares An Old Incident From Set. रामानंद सागर की रामायण में भगवान राम के किरदार को जीवंत कर देने वाले अरुण गोविल को कौन नहीं जानता। उनसे हाल ही में आदिपुरुष के बारे में सवाल किया गया
अरुण गोविल ने रामानंद सागर की रामायण में भगवान राम के किरदार को जीवंत कर दिया था। उनसे हाल ही में आदिपुरुष के बारे में सवाल किया गया। अरुण ने कहा कि जिस फिल्म को दर्शकों ने पहले ही नकार दिया हो उसको बैन करके क्या फायदा होगा।
अरुण ने कहा कि अगर इस फिल्म को सही सोच के साथ बनाया गया होता तो ये ऐतिहासिक फिल्म बन सकती थी। जाहिर है कि अरुण गोविल ने भगवान राम का किरदार ऐसा निभाया कि लोग उन्हें असली भगवान मानने लगे थे।
एक वाकया बताते हुए अरुण कहते हैं कि वे सेट पर भगवान राम के गेटअप में बैठे थे, तभी एक महिला रोते हुए अपने बीमार बच्चे को लेकर आई और उसे बचाने की मिन्नत करने लगी। उस महिला ने अरुण से कहा कि वे बीमार बच्चे के सिर पर अपना हाथ रख दें जिससे कि वो सही हो जाए। अरुण ये सब देख कर चौंक गए, उन्होंने महिला को हॉस्पिटल जाने की सलाह दी।
महिला अरुण को भगवान समझ रही थी, बीमार बच्चे को लेकर उनके पास आई
अरुण गोविल ने जी न्यूज से बात करते हुए कहा- महिला के हाथ में छोटा बच्चा था। वो काफी ज्यादा बीमार था। वो सेट पर आई और लोगों से भगवान राम का दर्शन करने की बात करने लगी।
वहां मौजूद लोगों ने उस महिला को मेरे पास भेज दिया। नजदीक आते ही उसने अपने बच्चे को मेरे पैरों पर रख दिया। उसने रोते हुए कहा कि उसका बच्चा मरने वाला है, कृपया इसे बचा लीजिए।
उसने मेरा हाथ पकड़ा और बच्चे के सिर पर रख दिया। मैंने उस महिला को तुरंत हॉस्पिटल ले जाने के लिए कहा। हालांकि मैंने मन ही मन उस बच्चे के स्वस्थ होने की प्रार्थना जरूर की।
तीन दिन बच्चा खुद के पैरों पर चलने लगा
अरुण ने कहा कि तीन दिन बाद वही महिला दोबारा लौट के आई। इस बार उसका बच्चा ठीक लग रहा था। जो बच्चा तीन दिन पहले तक जिंदगी और मौत के बीच फंसा हुआ था, वो अपनी मां के बगल में हाथ पकड़ कर चल रहा था।
अरुण कहते हैं- मेरा इससे कोई लेना-देना नहीं था, लेकिन ये सब उस महिला और मेरी भगवान राम में आस्था के कारण संभव हुआ।
रामायण या इससे जुड़े पात्र कभी मजाक का विषय नहीं हो सकते
अरुण गोविल ने इस पुराने वाकये के साथ ये बताया है कि रामायण या इससे जुड़े पात्र कभी भी एक मजाक का विषय नहीं हो सकते। लोगों की भावनाएं इनसे जुड़ी हैं।
रामायण को फिल्म मेकर्स एक आम फिल्म की तरह नहीं बना सकते। शायद इसी वजह से आदिपुरुष के आने के बाद सबसे ज्यादा चर्चा रामानंद सागर की रामायण और इसके कलाकारों की हो रही है। इस सीरियल में काम करने वाले सभी कलाकारों ने न सिर्फ अपने किरदार को निभाया है बल्कि उसे जिया भी है।
रामायण में इस तरह की भाषा का प्रयोग अनुचित
बीते दिनों भी अरुण गोविल ने आदिपुरुष को लेकर अपनी निराशा जाहिर की थी। उन्होंने कहा कि राम-सीता और हनुमान को आधुनिकता के ढांचे में बांटना गलत है।
मेकर्स को सोचना था कि वे किस तरह से रामायण की कहानी को पेश करने जा रहे हैं। अरुण ने कहा कि वे रामायण से जुड़ी फिल्म में इस तरह की भाषा का समर्थन नहीं करते। रामायण को हॉलीवुड से प्रेरित होकर कार्टून फिल्म की तरह दिखाना हजम नहीं होता।'